राष्ट्रमंडल खेलों में ट्वेंटी-20 को जगह दिलाने का प्रयास  
राष्ट्रमंडल खेल महासंघ (सीजीएफ) ने कहा कि वह जल्द ही ट्वेंटी-20 क्रिकेट को भविष्य के राष्ट्रमंडल खेलों में जगह दिलाने का प्रयास शुरू करेगा।
राष्ट्रमंडल खेल महासंघ (सीजीएफ) ने कहा कि वह जल्द ही ट्वेंटी-20 क्रिकेट को भविष्य के राष्ट्रमंडल खेलों में जगह दिलाने का प्रयास शुरू करेगा। इस सम्बंध में सीजीएफ ने आईसीसी से बात करने का भरोसा दिलाया है।  सीजीएफ की स्पोर्ट्स रिव्यू समिति के अध्यक्ष तानकू इमरान ने मंगलवार को एक बयान जारी कर इस बात की जानकारी दी।  तानकू ने अपने बयान में कहा, "हम राष्ट्रमंडल खेलों को विश्व के अग्रमी बहुखेल आयोजनों में से एक बनाए रखना चाहते हैं। इस दिशा में क्रिकेट को इन खेलों में शामिल करने का प्रयास जल्द ही शुरू किया जाएगा।"  "क्रिकेट और सीजीएफ का पुराना रिश्ता रहा है। हम चाहते हैं कि ट्वेंटी-20 क्रिकेट को भविष्य के राष्ट्रमंडल खेलों में शामिल करने को लेकर आईसीसी हमारी मदद करे।"  वर्ष 2010 में नई दिल्ली में आयोजित राष्ट्रमंडल खेलों की आयोजन समिति क्रिकेट का आयोजन कराना चाहती थी लेकिन भारतीय क्रिकेट कंट्रोल बोर्ड (बीसीसीआई) ने उसकी इस इच्छा को यह कहकर खारिज कर दिया था कि वह ट्वेंटी-20 को बढ़ावा देने के पक्ष में नहीं है।  सीजीएफ के अंतर्गत कुल 71 देश पंजीकृत हैं और इनमें से बड़ी संख्या में क्रिकेट एक प्रमुख खेल के तौर पर अपना स्थान बना चुका है। इनमें भारत, आस्ट्रेलिया, इंग्लैंड, पाकिस्तान, बांग्लादेश, न्यूजीलैंड और कैरेबियाई देश प्रमुख हैं।